මැතිවරණයට වඩා වැදගත් වන්නේ දරුවන්ගේ උසස් පෙළ විභාගය බැවින් එයට බාධාවන සේ මැතිවරණ රැස්වීම් පෙළපාලි පැවැත්වීම ශ්‍රී ලංකා නිදහස් පක්ෂය කිසිසේත් අනුමත නොකරන බව එම පක්ෂයේ භාණ්ඩාගාරික, යෞවන කටයුතු හා නිපුණතා සංවර්ධන ඇමැති ඩලස් අලහප්පෙරුම මහතා පවසයි.ඇමැතිවරයා මේ බව පැවැසුවේ උසස් පෙළ විභාගයට පෙනී සිටින දරුවන්ට බාධා එල්ල වන පරිදි රථ පෙළපාලි යමින් ශබ්ද විකාශන යන්ත්‍ර භාවිත නොකරන ලෙස මැතිවරණ කොමසාරිස්වරයා දී තිබූ නියෝගයට පටහැනිව ඌව පළාතේ ශ්‍රී ලංකා නිදහස් පක්ෂ අපේක්ෂකයකු කටයුතු කර ඇති බවට ශ්‍රී ලංකා නිදහස් පක්ෂ මූලස්ථාන ශ්‍රවණාගාරයේ ඊයේ (7) පැවැති විශේෂ මාධ්‍ය හමුවේ දී මාධ්‍යවේදියකු මතුකළ ප්‍රශ්නයකට පිළිතුරු දෙමිනි.මෙවැනි සිදුවීමක් මඟින් යම් අපේක්ෂකයකු මැතිවරණ නීති කඩකර ඇති නම් ඒ සම්බන්ධයෙන් පක්ෂය වශයෙන් සොයා බලා අවශ්‍ය පියවර ගන්නා බවත්, ශ්‍රී ලංකා නිදහස් පක්ෂය මැතිවරණ කොමසාරිස්වරයාගේ නියෝග සහ උපදෙස් අනුව කටයුතු කිරීමට සෑම විටම බැඳී සිටින බවත් වැඩිදුරටත් පැවැසීය.